המכללה האקדמית הרצוג

המכללה האקדמית הרצוג מיסודן של מכללת ליפשיץ ומכללת הרצוג היא מכללה להכשרת מורים, המקושרת לישיבת הר עציון. המכללה הוקמה בשנת 1973. היא קרויה על שם הדיפלומט יעקב הרצוג. בראשה עומד הרב פרופסור יהודה ברנדס.

נכון ל-2022, המכללה מעניקה תואר ראשון (B.Ed) ותואר שני (M.Ed), שניהם בהוראה. הלימודים לתואר הראשון מתקיימים בקמפוס הגברים באלון שבות ובקמפוס הנשים במגדל עוז. הלימודים לתואר שני ומסלול "מיתרים" מתקיימים בהיכל שלמה בירושלים.

היסטוריה
בשנת 1973 נפתחה המכללה, בשם "מכללת הרצוג", כגוף המעניק תואר ראשון בהוראה (B.Ed). היא יועדה במקורה לתלמידי ישיבת הר עציון, אך במהלך השנים הצטרפו אליה תלמידים מישיבות נוספות, והיא הפכה לאחד המוקדים הגדולים להכשרת מורים במקצועות היהדות. החל משנת 2008 החלו במכללה לימודים לתואר שני בהוראת תנ"ך ופרשנותו לתואר M.Ed.

בשנת 2013 התאחדה מכללת הרצוג עם מכללת ליפשיץ, והן מותגו מחדש בשם "המכללה האקדמית הרצוג מיסודן של מכללת ליפשיץ ומכללת הרצוג".

מסלולי הלימוד
המכללה משלבת בין לימוד אקדמי לבין דרכי לימוד השאובים מהעולם הישיבתי. מלבד חינוך וחינוך מיוחד, נלמדים במכללה מקצועות ממדעי היהדות (כמו תנ"ך, תורה שבעל-פה, תלמוד ומחשבת ישראל), מדעי הרוח (לשון, ספרות עברית, היסטוריה, אנגלית, לימודי ארץ ישראל, גאוגרפיה, של"ח, תקשורת ואזרחות) ומדעים מדויקים (מדעי הטבע, מתמטיקה ומדעי המחשב).

המכללה מעניקה גם תואר שני במקצועות תנ"ך, תורה שבעל פה, מחשבת ישראל, ניהול וארגון מערכות חינוך, חינוך יהודי וחינוך מיוחד.

לצד המסלול המרכזי, שבו מוכשרים מורים לחינוך הממלכתי דתי בישראל, מקיימת המכללה תוכניות ומסלולים נוספים לפיתוח מקצועי בתחומי החינוך וההנהגה התורנית: מרכז ארצי ללימודי המשך והשתלמויות, תוכנית להכשרת מורים לגולה, תוכנית להכשרת מורים להוראה בבתי ספר ממלכתיים, תוכנית להכשרת מנהלים, תוכנית להכשרת מנהיגות רוחנית לקהילה האתיופית ועוד.

במכללה פועלת גם תוכנית "מיתרים" (בשיתוף עם רשת מיתרים ומועצת המכינות הקדם צבאיות הציוניות-ישראליות). התכנית נועדה להכשיר מורים ואנשי חינוך לחינוך המשלב דתיים וחילונים.

גופים במסגרת המכללה
 מרכז הדרכה בתנ"ך, המכין חומר הדרכה דידקטי ומארגן ימי עיון סביב נושאים מקראיים. במסגרת כך ובשיתוף פעולה עם מיזם 929, המכללה מפעילה את פרויקט "קהילות לומדות תנך". הפרויקט מקדם לימוד תנ"ך בחבורות לפי הקצב של מיזם 929.
 שלוש ספריות ומרכזיה פדגוגית.
 הוצאת ספרים בשם "תבונות", שבה יוצאים לאור גם ארבעה כתבי עת: מגדים – בענייני מקרא, נטועים – בענייני תורה שבעל פה, על אתר – בענייני ארץ ישראל במקורות, ועתר – כתב עת לשירה ובענייני ספרות.
 דעת, אתר אינטרנט המכיל חומרי למידה והוראה ומאגרי מידע נרחבים בנושאים שונים.
 אתר התנ"ך, המקבץ את הטקסט של התנ"ך עם פירושים מסורתיים, לצד מאמרים ושיעורים מודרניים וכן מפה מקראית.
 תוכנית "לב לדעת", לקידום למידה חווייתית ומשמעותית.
רשות המחקר, אשר מקדמת מחקר במכללה ומוציאה לאור את סדרת "אשכולות" – סדרת מחקרים במדעי היהדות.

ימי העיון בתנ"ך
מדי שנה בחודשי הקיץ, מאז ה'תשנ"א (1991), מארגן מרכז ההדרכה בתנ"ך ימי עיון בתנ"ך. בימי העיון משתתפים אלפי אנשים, ובהם מורים לתנ"ך הבאים להשתלמות מקצועית לצד חובבי תנ"ך אחרים. ימי העיון כוללים הרצאות ושיעורים פרונטליים, ויום אחד של סיורים בעקבות דמויות וסיפורים מהתנ"ך. גם השיעורים וגם הסיורים, מועברים על ידי מרצים הן מהמכללה והן מחוצה לה. בראשיתם כללו ימי העיון כללו שלושה ימי הרצאות. עם השנים, גדל בהדרגה מספר הימים לחמישה, בנוסף ליום סיורים.

שכר לימוד

קישורים חיצוניים

 

 
 
 
 אתר רשות המחקר של המכללה האקדמית הרצוג

הערות שוליים

יהודה ושומרון: אוניברסיטאות ומכללות
אלון שבות
מגדל עוז
ישראל: מוסדות תורניים אקדמיים
ישראל: מכללות אקדמיות
ישראל: מכללות להוראה